Vermiste vrou se familie rasend bekommerd | Maroela Media
Angelique Ripepi is vroeg Saterdagoggend laas gesien. Foto: Facebook
Die familie van 'n vrou van Muizenberg in die Kaap wat Saterdagoggend laas gesien is, is uiters bekommerd oor haar veiligheid.
Angelique Ripepi (25) het 'n vriend gevra om haar die oggend by die Table View Mall vir 'n werkonderhoud af te laai. Hulle is omstreeks 07:30 by haar woonplek in die Suid-Skiereiland weg, vertel haar stiefpa, Anthony Matthee.
Beeldmateriaal van veiligheidskameras wys hoe die vriend, saam met wie sy grootgeword het, haar oplaai. Maar Matthee sê die polisie sien nie sy motor op enige beeldmateriaal van die sowat 35 km lange roete wat die vriend sê hulle Table View toe gevolg het nie.
Op beeldmateriaal wat by haar woonplek in Muizenberg opgeneem is, kan gesien word hoe sy in 'n vriend se kar klim. Foto: Verskaf
"Hy het die polisie gaan wys waar hy Angelique afgelaai het," vertel Matthee, "maar die sentrum se veiligheidskamera het nie 'n opname daarvan gemaak nie."
Die vriend sou Woensdagoggend 'n verklaring by die polisie aflê. "Hy is nog nie 'n verdagte nie, maar die polisie wil hom weer ondervra [nadat hulle die beeldmateriaal bestudeer het]," sê Matthee.
Intussen word Angelique se ma, Dawn Matthee, oorval deur oproepe van familie en vriende wat haar moed inpraat, maar ook wil weet hoe die soektog vorder. Die hele familie is uiters bekommerd oor Angelique se welstand.
Die goeie vriend saam met wie sy glo Table View toe is, staan en wag buite sy motor voor hulle gery het. Hy word ondervra. Foto: Verskaf
"Al die oproepe en belangstelling veroorsaak spanning vir Angelique se ma," vertel Matthee, "want sy moet aanmekaar dieselfde vrae beantwoord. Alles wat ons weet, deel ek op Facebook en sodra ons iets hoor, sal ek mense daar laat weet."
Angelique is 1,5 m lank en weeg 62 kg. Sy het donkerbruin oë en lang swart hare. Foto: Facebook
Kapt. FC van Wyk, Wes-Kaapse polisiewoordvoerder, sê Angelique het 'n wit-en-blou bloes met 'n blompatroon, 'n rekbroek en bruin tekkies gedra tot sy laas gesien is.
Hy vra enigeen met inligting moet konst. Maphanga by 083 497 3858 bel. Sy is nog besig om die beeldmateriaal van veiligheidskameras by die winkelsentrum in Table View na te gaan, sê van Wyk.
So nie kan Matthee by 062 531 5143 gebel word.
Baie, baie sterkte aan die familie in die onseker TYD ??
Die 2 fotos lyk die vrou soos 2 verskillende mense. Ek hoop julle vind haar ongeeerd. Sterkte,
O gaaats. Daai kleredrag met tekkies is nie vir n werkonderhoud nie. Dit maak klaar nie sin nie
Ja, klaar agterdog, bruin tekkies? Sy was beslis nie oppad na n wersonderhoud nie, so ek dink sy het duidelik ander planne gehad………………………….